Projekts

**LATVIJAS REPUBLIKAS MINISTRU KABINETS**

2018.gada \_\_\_\_\_\_\_\_\_ Rīkojums Nr.\_\_\_\_\_\_

Rīgā (prot. Nr. .§)

**Par vienreizēja atbalsta piešķiršanu politiski represētajām personām un** **nacionālās pretošanās kustības dalībniekiem**

1. Sakarā ar Latvijas valsts simtgadi piešķirt vienreizēju atbalstu (turpmāk – atbalsts) 100 *euro* apmērā politiski represētajām personām un nacionālās pretošanās kustības dalībniekiem, kuriem politiski represētās personas vai nacionālās pretošanās kustības dalībnieka statuss ir noteikts līdz 2018. gada 30. septembrim, kuriem Iedzīvotāju reģistrā statuss ir aktīvs, deklarēta vai reģistrēta dzīves vietas adrese ir Latvijā un par kuriem nav reģistrētas ziņas par miršanas faktu.
2. Atbalsta piešķiršanu un izmaksu šā rīkojuma 1. punktā minētajām personām ne vēlāk kā līdz 2018. gada 31. decembrim nodrošināt Valsts sociālās apdrošināšanas aģentūrai.
3. Pilsonības un migrācijas lietu pārvaldei līdz 2018. gada 1. oktobrim, pamatojoties uz Valsts sociālās apdrošināšanas aģentūras pieprasījumu, sniegt informāciju (personas kodu) par personām, kuras atbilst šā rīkojuma 1. punktā noteiktajiem kritērijiem.
4. Valsts sociālās apdrošināšanas aģentūrai atbalstu šā rīkojuma 1. punktā minētajām personām, kuras ir invaliditātes vai vecuma pensijas saņēmējas, piešķirt un izmaksāt vienlaicīgi ar vecuma pensiju vai invaliditātes pensiju bez personas iesnieguma.
5. Valsts sociālās apdrošināšanas aģentūrai līdz 2018. gada 15. oktobrim informēt šā rīkojuma 1. punktā minētās personas, kuras nesaņem invaliditātes vai vecuma pensiju, par iespēju saņemt atbalstu, nosūtot uz personas deklarētās vai reģistrētās dzīves vietas adresi Latvijā paziņojumu par atbalsta pieprasīšanas kārtību, kurā norādīt, ka persona:
	1. iesniegumu atbalsta piešķiršanai var iesniegt līdz 2018. gada 15. novembrim klātienē (uzrādot personu apliecinošu dokumentu), pa pastu, elektroniski (parakstītu ar drošu elektronisko parakstu) vai izmantojot valsts pārvaldes pakalpojumu portālu www.latvija.lv, izmantojot e-pakalpojumu “Iesniegums iestādei”;
	2. iesniegumā norāda šādas ziņas:
		1. vārds, uzvārds;
		2. personas kods;
		3. tālruņa numurs vai elektroniskā pasta adrese;
		4. kredītiestādes vai pasta norēķinu sistēmas konta numurs.
6. Atbalsts ir pielīdzināms likuma “Par iedzīvotāju ienākuma nodokli” 9. panta pirmās daļas 16. punktā minētajai kompensācijai, kas netiek ietverta gada apliekamajā ienākumā un netiek aplikta ar iedzīvotāju ienākuma nodokli.
7. Ieteikt pašvaldībām izmaksāto atbalstu neņemt vērā ienākumos, novērtējot klienta materiālos resursus, pieprasot sociālo palīdzību saskaņā ar Sociālo pakalpojumu un sociālās palīdzības likumu.
8. Labklājības ministrijai atbalsta izmaksas nodrošināt likumā “Par valsts budžetu 2018. gadam” pamatbudžeta apakšprogrammā 20.01.00 “Valsts sociālie pabalsti” piešķirto līdzekļu ietvaros, savukārt atbalsta izmaksas nodrošināšanai nepieciešamos administratīvos izdevumus nodrošināt sociālās apdrošināšanas speciālā budžeta apakšprogrammā 04.05.00 “Valsts sociālās apdrošināšanas aģentūras speciālais budžets” piešķirto līdzekļu ietvaros.

Ministru prezidents M.Kučinskis

Labklājības ministrs J.Reirs

09/08/2018 09:00

392

D.Grabe

Tālr. 67021594

Daina.Grabe@lm.gov.lv